Einar Oscar Schou

**Einar Oscar Schou** (født 4. juni 1877 i Kristiania, død 28. desember 1966 i Bergen) var en norsk arkitekt. 
## Liv og virke
### Bakgrunn
Han studerte ved Den kgl. Tegneskole under Herman Major Schirmer årene 1898&ndash;1901 og ved kunstakademiet i Stockholm under Claes Grundström mellom 1901-1903. 

### Karriere
Schou var assistent under slottsarkitekt Agi Liljekvist og avdelingsarkitekt Fredrik Lilljekvist under oppføringen av Kungliga Dramatiska Teatern (1903 – 1906). I Stockholm (1904&ndash;1905) tegnet Schou den Den Nationale Scene i Bergen. Schou flyttet til Bergen og teaterbygningen ble oppført i årene 1906 – 1909. Bygningen fikk et enhetlig preg av tysk-østerriksk jugendstil med ornamentikk preget av den norske fauna.

Schou fikk oppført en rekke bygninger i Bergen i de følgende årene: villaer, forretningsgårder og industribygg. Et fellestrekk ved bygningene er bruken av okergule farger og en enkel geometrisk ornamentering. Bygården Kong Oscars gate 70 og villaen i Kalfarlien 18 (1909), fredet av Riksantikvaren i 1996, er gode eksempler på dette. Fasaden til *Bergens Telefonkompagni*, Store Markevei 1, 1912, gjenoppført 1918, er preget av sen jugendstil og nybarokke elementer. Schous Nedre Fløibanestasjon (1912&ndash;1918) er et tidlig eksempel på inspirasjon fra eldre bergensarkitektur som Stadsporten. Fløien Folkerestaurant (1925) i klassiserende stil er hans mest kjente bygg fra den senere produksjon. I 1930-årene tegnet han også en del hus i moderat funksjonalisme hvor det viktigste er Bergen Arbeiderblads bygning. 

Schou satt som formann i Bergen Huseierforening i to perioder 1925-1932 og 1934-1939. Han var også formann i Norges Huseierforbund fra 1929 -1932 og likeledes en periode formann i Det nordiske Huseierforbund. Schou var i perioden 1935 – 1951 direktør for Bergens kunsthåndverksskole.

Etter krigen ble Schou fratatt retten til medlemskap i Norske arkitekters landsforbund i 1 år, frem til 1. januar 1947. Tilsvarende straff ble gitt til arkitekter som var medlem i det nazifiserte arkitektforbund eller som hadde utført særlig graverende tilfelle av arbeid for okkupasjonsmakten. 

Den Nationale Scene i Bergen regnes som hans hovedverk: Schou fikk Houens fonds diplom for teateret i 1912 og i 1993 ble bygget fredet av Riksantikvaren. Arkivet etter arkitekten oppbevares på Bergen byarkiv.

Schou ble utnevnt til ridder av 1. klasse av St. Olavs Orden i 1909.

## Utvalgte verk
* Den Nationale Scene, Engen 1, konkurranse 1904, oppført 1906–09 (tilbygg 1920, ombygd 1941, tilbakeført 2001) 
* Enebolig for advokat E. Heidenreich, Kalfarlien 18, 1909 
* Bygård for direktør A. Falkenberg, Kong Oscars gate 70, 1910 
* Villa Seiersbjerget 10, 1911 
* Stord sorenskrivergård, Leirvik, 1912 
* Forretningsgård for Bergens Telefonkompani, Markeveien 1, 1912 (ødelagt i bybrannen 1916, gjenreist 1918, ombygd 1929) 
* 68 arbeiderboliger på Krohnengen for «Boligselskapet av 1910», 1912–16 
* Drammen folkebibliotek, 1913 (revet 1975) 
* Maskinhall for Bergen elektrisitetsverk, Strømgaten 10, 1914 
* Fløibanens nedre stasjon, Vetrlidsallmenning, 1916
* Pakkhus for Tollvesenet, Tollbodalmenning, søndre fløy oppført i 1919 og nordre fløy i 1923
* Fløien Folkerestaurant, Fløyen, 1923 
* Villa Seiersbjerget 13, 1926
* Bygård (Avishus BA), Chr. Michelsens gate 4, 1935

## Galleri

Fil:Bergens telefonkompagni detail.jpg|Sluttsteinen i inngangspartiet til *Bergens Telefonkompagni*.
Fil:Fløibanestasjonen.JPG|Nedre Fløibanestasjon - banen åpnet i 1918.
Fil:Bergen Arbeiderblad Building.jpg|*Bergen Arbeiderblad*s bygning
Fil:046 Theater-Sentrum.JPG|Den Nationale Scene i Bergen.
File:Kalfarlien 18.jpg|Villaen i Kalfarlien 18 (1909) ble fredet av Riksantikvaren i 1996
Fil:Kong oscarsgate 70.jpg|Bygård i Kong Oscars gate 70 (1910), Bergen
Fil:Bergens telefonkompagni.jpg|*Bergens Telefonkompagni* 1912, gjenoppført 1918 etter bybrannen.


## Se også
* Bergensskolen i arkitektur

## Referanser


## Litteratur
* Bækken, Leiv; «Norsk kunstnerleksikon», bind 3, Universitetsforlaget, Oslo, 1982, s. 495-7 
* Bækken, Ingfrid; «... ham selv til hæder, alle bergensernes øine til glæde ...Einar Oscar Schous arkitektur 1900-1915» Hovedoppgave i kunsthistorie ved Universitetet i Bergen  Høsten 1998

## Eksterne lenker
* SNL – Biografi
* Om Den Nationale Scene
* Kalfarlien 18
* Kong Oscars gate 70
* Om Fløien Folkerestaurant
* Stord sorenskrivergård, Leirvik, 1912